b'\n_START_ARTICLE_\nSedma egip\xc4\x8danska dinastija\n_START_PARAGRAPH_\nSedma egip\xc4\x8danska dinastija je ozna\xc4\x8dila za\xc4\x8detek Prvega vmesnega obdobja Egipta v zgodnjem 22. stoletju pr. n. \xc5\xa1t. O dinastiji ni skoraj ni\xc4\x8d znanega, zato jo imajo nekateri egiptologi za izmi\xc5\xa1ljeno._NEWLINE_V 3. stoletju pr. n. \xc5\xa1t. je egip\xc4\x8danski sve\xc4\x8denik Maneto napisal Aegyptiaco \xe2\x80\x93 Zgodovino Egipta, v kateri je na\xc5\xa1tel imena prvih trideset egip\xc4\x8danskih dinastij. Maneto pi\xc5\xa1e, da je po propadu \xc5\xa0este dinastije sedemdeset kraljev vladalo skupaj sedemdeset dni. S tem je \xc5\xbeelel povedati, da so bile vladavine kraljev izredno kratke. Obdobje je imenoval Sedma dinastija._NEWLINE_Osma dinastija ni tako zameglena. Njeni kralji so omenjeni tudi v drugih virih, na primer na Abi\xc5\xa1kem seznamu kraljev.'